Document ID: /roh_data/filtered/fineweb-2-filterrobots_roh.jsonl.gz/39984

Cun ses 26 onns po Anja Furger da Cumbel festivar ses pli grond success sportiv. Cun las dunnas dal FC Lucerna gudogna ella il final da la Cuppa svizra da ballape. Cumenzà a dar ballape ha la Lumneziana fitg tard – cu ina collega ha dumandà sch'ella n'avess betg era tschaffen da vegnir a dar cun las dunnas da Laax.
Anja Furger è svelt stada infizada. Sia via ha continuà tar las dunnas da Schluein, lura en 2. liga tar quellas da Domat. Suenter la scola mercantila ha sia via professiunala manà ella en il chantun Berna. Era là è Anja Furger stada savens sin la plazza da ballape. Cun las Bernaisas èsi ì fin en la segund'auta liga svizra. Era sche quai era per la giuvna Lumenziana bler dapli, che quai ch'ella avess insumma ristgà da siemiar è sia via anc ida enavant.
En in gieu d'amicizia cunter las ballapedistas da Lucerna ha ella sco i para impressiunà. Ella è vegnida envidada ad in trenament da prova tar il FC Lucerna. Era qua ha ses talent persvadì.
Dapi l'enviern 2020 dat Anja Furger ballape en la pli aulta liga svizra. Bler saja stà casualitad, ch'ella saja arrivada uschè dalunsch. Ma igl ha sper il talent era duvrà bler engaschi e surtut sustegn e motivaziun davart da sia famiglia. Quai punctuescha Anja Furger adina puspè.